Siiski olime otsustanud sõita oma peatuspaika Riost üle lahe paiknevas Niteroi linnakeses (linnake on tegelikult Tartust 3 korda suurem) bussiga, mitte taksoga. Puhtalt sellepärast, et esimene variant läks meile maksma 40 eek ja teine oleks läinud 350 eek. Ka meeldib meile proovida, kas saame võõras (keele)keskkonnas igapäevaste asjadega hakkama. Nagu igas teises maailma lennujaamas olid meil esimestena vastas taksojuhid. Vastupidiselt aga nt Türgi taksistidele, kes peavad igaühte, kes nende  taksot välja ei vali, isiklikuks vaenlaseks, andsid Brasiilia omad lahkelt nõu, millise bussiga võiksime minna ja millisest peatusest seda teha saab.